
        SINOPSI 


         


        Per primera vegada, en un únic volum, la col·lecció de contes clàssics i inoblidables interpretats per una de les il·lustradores catalanes més importants i reconegudes. 


        La Caputxeta Vermella, Els tres porquets, En Patufet, La Blancaneu, El gat amb botes, La Ventafocs i molts més... 

        En Patufet 

        Hi havia una vegada, en un poble de pagès, un pare i una mare que van tenir un fill petit, petit com un gra d'arròs. Bé, potser no tan petit, però tan menut, remenut i menudet que li deien Patufet. 

        En Patufet era alegre com un gínjol i molt espavilat, i sempre estava disposat a ajudar. 


        Perquè era petit però molt treballador. 


         


        Un dia que la mare preparava arròs, es va adonar que no li quedava safrà per donar-li bon color, i en Patufet, que estava al cas de tot, va córrer a proposar: 


         


        –Mare, no et preocupis pas, ja hi aniré jo, a comprar safrà! 

        La mare, només d’imaginar-s’ho, es va esglaiar: 

          
          –De cap manera, Patufet! –li va dir–. Que no veus que tan petit com ets, la gent no et veuria i et trepitjaria? 


         


        –Ja hi he pensat –va respondre, eixerit–. Mentre vagi pel carrer aniré cantant, així la gent, quan em senti, s’apartarà i em deixarà passar. 


         


        Li va costar molt convèncer la mare, però en Patufet era tan treballador com tossut i la bona dona va acabar deixant-l’hi anar. Eixerit com un pèsol, es va posar damunt del cap el dineret que la mare li va donar i va sortir de casa cantant ben fort  perquè el sentís tothom: 


         


        –Patim, patam, patum, homes i dones del cap dret. Patim, patam, patum, no trepitgeu en Patufet. 


         

        
          [image: ]
        


         


        Quan va entrar a la botiga va demanar un dineret de safrà. 


        El botiguer, feinejant amunt i avall, sentia una veueta, mirava al voltant, però no veia ningú. 


        –Aquí, aquí! –va cridar en Patufet amb totes les seves forces–. Vull un dineret de safrà, la mare el necessita per fer un arròs ben bo per dinar! 

        L’home, que sordejava una mica, només veia una moneda que es movia. Com es podia imaginar que un nen li estigués parlant des d’allà sota? 


        Fins que, encuriosit, s’hi va acostar. 


        Va agafar la moneda i damunt del cap li va posar una paperina de safrà. 

        I, satisfet, en Patufet va refer el camí cap a casa. 


         

        
          [image: ]
        


         


        –Patim, patam, patum... Homes i dones, del cap dret... –anava cantant–. La gent del carrer s’anava girant. Els que eren a casa treien el cap per la finestra però, sorpresos, només veien una paperina de safrà caminant. I els que la tenien a la vora s’apartaven i la deixaven passar. 

        La mare es va posar molt contenta quan el va veure arribar. I va pensar que l’aventura ja s’havia acabat. 


        Però no va ser així. L’endemà, la mare va veure que el pare s’havia deixat a casa el cistell amb el dinar. 


        En Patufet, animat i valent pel que havia aconseguit el dia abans, va tornar a proposar: 


        –Mare, no t’has de preocupar, ja portaré jo el cistell a l’hort. El pare no es quedarà sense dinar. 


         


        –De cap manera, Patufet! –va fer la mare–. Que no veus que tan petit com ets, el cistell et pesaria i no hi arribaries? 


         


        Però com que en Patufet era tan tossut com forçut, va acabar convencent la mare. 

        Tan bon punt va posar el peu al carrer, en Patufet va començar a cantar. 

        I tothom s’aturava, astorat de veure un cistell cantant i caminant. I, així, en Patufet continuava el seu camí sense patir. 


         


        Quan ja arribava a l’hort es va posar a ploure. Cada cop més fort. 

        Llest i ràpid, es va amagar a sota d’una col que creixia ben alta i grossa. Però vet aquí que per allà passava un bou, que, gens amoïnat per l’aigua que queia i afamat com sempre, va clavar queixalada a la col. I, sense cap contemplació, va fer entrar a la panxa fulles, cistell i Patufet. 

        Quan el pare es va adonar que s’havia deixat el dinar, i va començar a notar el rau-rau de la gana, se’n va tornar cap a casa. 

        La mare el va veure arribar i li va preguntar molt preocupada: 


        –On és en Patufet? Que no t’ha dut el dinar? Ai! Què havia dit la bona dona! Tots dos es van començar a amoïnar. 


        En un tres i no res ja corrien cap a l’hort cridant: 

        Cridaven i cridaven, i pertot arreu buscaven. Com trobarien al camp, tan i tan gran, un vailet tan i tan petitet? Fins que van sentir una veu que semblava que arribava de molt i molt lluny... 

        –I ara què farem? –es van preguntar, preocupats. Però en Patufet, que era tan forçut com llest, els va donar la solució: 


        –Quan el bou farà un pet, sortirà en Patufet. I dit i fet: van començar a atipar l’animal. Vinga cols, escaroles, naps, faves, xirivies i pastanagues! Fins que va dir el bou: «Ja en tinc ben bé prou!» 

        El bou va fer un pet que es va sentir des del poble del costat. I en va sortir volant en Patufet. Però com que era tan llest com valent, de seguida es va refer. 


         


        Un cop a casa, li van donar llet calentona per berenar. 


         


        I ara sí que em sembla que aquest conte... s’ha acabat! 

        La Blancaneu 

        Fa molts i molts anys, un dia d’hivern, hi havia una reina que cosia vora una finestra. Distreta, tot mirant com nevava, es va punxar un dit i unes gotes de sang van caure sobre la neu. 


        Just en aquell instant, va tenir un desig: 


        –M’agradaria tenir una filla amb la pell blanca com la neu i els llavis vermells com la sang. 

        Un any més tard, la reina va tenir una nena preciosa, amb la pell tan blanca com la neu, a qui li van posar el nom de Blancaneu. 


        Però poc temps després, la reina va morir. 

        Al cap d’un temps, el rei es va tornar a casar amb una dona molt i molt bella, però també molt envejosa i malvada, que es convertí en la madrastra de la Blancaneu. 


        La nova reina tenia un mirall màgic i cada matí se’l mirava i li preguntava: 


        –Mirallet, mirallet... Quina és la dona més bonica del regne?  


        I el mirallet li contestava: 


        –Oh, reina meva... Vós sou la més bella de totes! 


        Amb aquesta resposta, la reina s’estarrufava tota. 

        Però la Blancaneu va anar creixent, i a mesura que creixia s’anava fent més i més bella, i més i més bona. Un bon dia, quan la madrastra va fer la pregunta al mirallet màgic: 


        –Mirallet, mirallet... Quina és la dona més bonica del regne? 


        El mirallet va contestar: 


        –Oh, reina meva... Vós sou molt bella, és cert, però la Blancaneu és la més bella de totes! 

        La reina no podia creure les paraules que havia sentit!  


        I es va enfadar tant i tant que va fer cridar un dels caçadors de palau: 


        –No vull veure més aquesta nena! –va cridar la madrastra, traient foc pels queixals–. Emporta-te-la al bosc i mata-la. I porta’m el seu cor com a prova que és morta! 

        Un cop al bosc, la Blancaneu es va desfer en plors: 


        –Ai, bon caçador, no em mateu, si us plau! 


        El caçador, en sentir el prec de la noia i veient-la tan bonica, va quedar tan estovat que va decidir no matar-la, i abandonà la Blancaneu enmig del bosc. 


        De tornada a palau, va matar un cérvol per treure-li el cor i poder portar a la madrastra la prova que li havia demanat. 

        La pobra Blancaneu va caminar tot el dia morta de por, perduda en aquell bosc ple d’animals salvatges que l’observaven amagats. 


        Quan el sol ja queia i ja no li quedaven més forces, va veure entre els arbres una casa i s’hi va apropar. 

        Va trucar a la porta però ningú no va contestar, i va decidir entrar-hi. A dins de la casa tot era molt remenut i estava tot molt i molt polit i endreçat. 


        Hi havia una taula parada amb set platets, set gotets i set coberts. 

        A l’habitació hi havia set llits petitets, l’un al costat de l’altre. 


        Com que la Blancaneu tenia molta gana i molta set, va agafar una cullerada de cada platet i va beure un glop d’aigua de cada gotet. 


        Amb la panxa plena, es va adonar que estava molt cansada, es va estirar als llitets com va poder i va quedar-se adormida en un tres i no res. 

        Al cap d’una estona, la porta de la casa es va obrir i van entrar-hi els set nans que hi vivien.  


        Un cop dins, es van quedar de pedra en veure que algú s’havia menjat el seu sopar i havia fet servir els seus gots. 

        I quan un dels nans va mirar dins l’habitació, es va endur una bona sorpresa: al damunt dels seus llits hi havia una noia profundament adormida! 

        L’endemà al matí, en despertar-se, la Blancaneu va explicar-los la seva trista història i els nans van decidir que podia quedar-se a viure amb ells. Ella estava tan contenta i agraïda que els va prometre que s’encarregaria de cuidar la casa mentre ells anaven a treballar al bosc. Abans de sortir cap a la feina, els nans van advertir la Blancaneu que no obrís la porta a ningú perquè la madrastra podia estar-la buscant. 


        

        Mentrestant, a palau, la madrastra de la Blancaneu va tornar a preguntar al mirall màgic: 


        –Mirallet, mirallet… Quina és la dona més bonica del regne? 


        I el mirall li va respondre: 


        –Oh, reina meva... Vós sou molt bella, és cert, però la Blancaneu segueix sent la més bella de totes! 


        –Mirallet mentider! –va cridar la madrastra–. Això no pot ser, la Blancaneu és morta! 


        –No, reina meva, s’està ben endins del bosc, en una caseta petitona on viuen set nans bufons i rodanxons. 

        Feta una fúria, la madrastra va agafar un cistell de pomes i una ampolleta de verí. Va escollir la poma més vermella de totes i amb molt de compte va enverinar-ne un dels costats. 


        Després, es va disfressar de velleta i se’n va anar cap al bosc ben carregada amb el cistell per buscar la caseta i trobar la Blancaneu. 

        Quan la malvada reina va arribar a la casa, va trucar a la porta tot cridant: 


        –Porto pomes! Mireu quines pomes més esplèndides! No me’n voldríeu comprar una? 


        –M’agradaria molt tastar-les –va respondre la Blancaneu des de l’altre costat de la finestra–, però no puc deixar entrar ningú a casa. 


        
        
          [image: ]
        


        

        Aleshores, la velleta va agafar la poma més vermella i brillant i la va mossegar pel costat que no tenia verí. 


        Tot seguit, va allargar el braç, oferint la fruita a la Blancaneu: 


        –Ja veuràs com n’és, de bona, aquesta poma! 


        Però tan bon punt la va mossegar, la Blancaneu va caure estesa a terra. 

        En tornar a casa, els set nans van trobar la Blancaneu a terra i van

